
Az Európai Parlament,
–	tekintettel a Bizottság Parlamenthez és Tanácshoz intézett javaslatára (COM(2024)0050),
–	tekintettel az Európai Unió működéséről szóló szerződés 294. cikkének (2) bekezdésére és 207. cikkének (2) bekezdésére, amelyek alapján a Bizottság javaslatát benyújtotta a Parlamenthez (C9‑0021/2024),
–	tekintettel az Európai Unió működéséről szóló szerződés 294. cikkének (3) bekezdésére,
–	tekintettel az illetékes bizottság által az eljárási szabályzat 74. cikkének (4) bekezdése alapján jóváhagyott ideiglenes megállapodásra és a Tanács képviselőjének 2024. április 8-i írásbeli kötelezettségvállalására, amely szerint egyetért a Parlament álláspontjával, az Európai Unió működéséről szóló szerződés 294. cikkének (4) bekezdésével összhangban
–	tekintettel eljárási szabályzata 59. cikkére,
–	tekintettel a Mezőgazdasági és Vidékfejlesztési Bizottság véleményére,
–	tekintettel a Nemzetközi Kereskedelmi Bizottság jelentésére (A9-0077/2024),
1.	elfogadja első olvasatban az alábbi álláspontot;
2.	tudomásul veszi a Bizottság ezen állásfoglaláshoz csatolt nyilatkozatait, amelyeket az Európai Unió Hivatalos Lapjának C sorozatában tesznek majd közzé;
3.	felkéri a Bizottságot, hogy utalja az ügyet újból a Parlamenthez, ha javaslatát másik szöveggel váltja fel, lényegesen módosítja vagy lényegesen módosítani kívánja;
4.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a nemzeti parlamenteknek.

P9_TC1-COD(2024)0028
Az Európai Parlament álláspontja, amely első olvasatban 2024. április 23-án került elfogadásra az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás értelmében az ukrán termékekre alkalmazandó kereskedelmi engedményeket kiegészítő ideiglenes kereskedelemliberalizációs intézkedésekről szóló (EU) 2024/... európai parlamenti és tanácsi rendelet elfogadására tekintettel
(A Parlament és a Tanács megállapodása következtében a Parlament álláspontja megegyezik a végleges jogalkotási aktussal, az (EU) 2024/1392 regulation.)
MELLÉKLET A JOGALKOTÁSI ÁLLÁSFOGLALÁSHOZ
Elfogadták az (EU) 2024/1392 rendeletet– A Bizottság nyilatkozata az Ukrajnából származó gabona behozatalának nyomon követéséről
Az Ukrajna elleni orosz agressziós háború zavart okozott a korábbi ellátási láncok működésében. Az EU támogatást nyújt Ukrajnának a gabona és más áruk rendes áramlásának elsősorban a szolidaritási folyosókon keresztül történő újraindításához, valamint annak biztosításához, hogy a globális élelmezésbiztonság támogatása érdekében a gabonaexport eljusson rendeltetési helyére, konkrétabban a harmadik országok piacaira is.
A Bizottság elkötelezett amellett, hogy támogassa Ukrajnát, ugyanakkor védje az uniós gabonatermelők érdekeit, és biztosítsa az uniós gabonapiac megfelelő működését.
Tekintettel a gabonatermelés és a gabonapiacok fontosságára, a Bizottság különös figyelmet fog fordítani a gabona – különösen a búza – behozatalának nyomon követésére, és különösen arra, hogy e behozatal milyen mértékben koncentrálódik az Ukrajnával szomszédos tagállamokban. Az Ukrajnával folytatott rendszeres párbeszéd során a Bizottság foglalkozni fog a nyomon követés során felmerülő kérdésekkel. A Bizottság emlékeztet arra, hogy az Ukrajnából származó behozatalt a behozatalra vonatkozó közös szabályokról szóló, 2015. március 11-i (EU) 2015/478 európai parlamenti és tanácsi rendelet IV. fejezete szerint importengedélyezés formájában felügyelni lehet, amennyiben a behozatal tendenciája az uniós gyártóknak kárt okozhat, és ha az Unió érdekei úgy kívánják. E tekintetben a Bizottság szükség szerint élni fog a rendelkezésére álló eszközökkel. A Bizottság továbbra is rendszeresen jelentést tesz a tagállamoknak az Ukrajnával folytatott rendszeres párbeszéd során elért eredményekről.
Az autonóm kereskedelmi intézkedések hatálya alá tartozó termékek tekintetében a Bizottság emlékeztet arra, hogy a rendelet megerősített biztosítéki mechanizmusról is rendelkezik. A Bizottság most először vezette be ezt a lehetőséget, és készen áll arra, hogy aktiválja ezt a mechanizmust nem csupán az uniós piac egészét érintő, hanem csak egy vagy több tagállam piacára gyakorolt káros hatás esetén is. E tekintetben a Bizottság teljes mértékben ki fogja használni hatáskörét, és hivatalból kezdeményezni fogja a megerősített védintézkedési mechanizmus alkalmazását az Ukrajnából származó búza behozatalára.
A Bizottság emlékeztet arra, hogy 2022-ben és 2023-ban intézkedéseket fogadott el az európai mezőgazdasági termelők támogatására valamennyi tagállamban, különösen az Ukrajnával szomszédos tagállamokban.


Elfogadták az (EU) 2024/1392 rendeletet – A Bizottság nyilatkozata a társulási megállapodás 29. cikke alapján lefolytatandó felülvizsgálati eljárásról
A Bizottság megerősíti, hogy amint a társjogalkotók elfogadják az új autonóm kereskedelmi intézkedéseket, megteszi a társulási megállapodás 29. cikke szerinti szükséges lépéseket annak érdekében, hogy az Ukrajnával folytatott konzultációk révén folytassa a kölcsönös vámliberalizáció folyamatát.
[bookmark: _GoBack]A Bizottság szorosan bevonja az Európai Parlamentet ebbe a folyamatba: folyamatosan tájékoztatni fogja az Ukrajnával folytatott konzultációk előrehaladásáról, és a lehető legnagyobb mértékben figyelembe veszi majd az Európai Parlament észrevételeit.
A Bizottság emlékeztet arra, hogy ezek a munkamódszerek nem teremtenek precedenst más megállapodások felülvizsgálati záradékai vonatkozásában, és nem térnek el az EUMSZ 218. cikkétől.
[bookmark: _Hlk162345814]A folyamat eredménye gazdasági biztonságot és stabil kereskedelmet biztosít majd mind Ukrajna, mind az EU, valamint a mezőgazdasági termelők és a vállalkozások számára. Ez fontos lépés lesz Ukrajna újjáépítésében és az országnak EU belső piacába való további integrációjában is – ez pedig elengedhetetlen az Unióhoz való jövőbeli csatlakozáshoz.

